钦定古今图书集成/历象汇编/岁功典/第020卷 > 土牛赋〈以示农耕之早晚为韵〉 陈仲师
## 钦定古今图书集成/历象汇编/岁功典/第020卷 > 土牛赋〈以示农耕之早晚为韵〉 陈仲师

服牛是比，合土成美。将千钧之重斯得，而一撮之多
有以。虽欲勿用，泥蟠之质初分；谁谓尔无，块立之形
酷似。是月也，采《吕氏时令》，征圬人巧指。始辨涂附，宁
分脉起。诚安愧乎角立，复何劳于肉视。然后遵土训，
启人时。戒晓而出，迎春是资。于以审先后之节，有以
占疾徐之期。仰白榆之文，惭其晥彼叶葱犗之色，则
而象之，能首出于泥滓，岂群分于毫厘。彼刍狗之列，
饰文绣以求媚；泥龙之兴，因舞雩而取类。曷若标国
典，配田器，比物以作则，顺时以相示。同乎非马，契庄
叟之至言；偶彼真龙，殊叶公之绘事。质美埏埴，巧逾
覆篑。那虞食角之患，宁假莹蹄之异。俾游刃者讶全
之于目，运斤者喜墁之在鼻。且耒耜斯呈，我则正春
扈于农耕；干戈既偃，我则归郊马于岁晚。将物候自
然，谅人情何远。必也掔红縻，亲绀幰，睹似是之足，尚
谓来思；使畜疑之人，犹将屡饭。由是出五种，命三农。
乃修故事，于彼穷冬。辟我疆则厥壤爰度，考尔牧则
其犉有宗。今也物被殊私，形分大造。载之以厚地之
德，奉之以先天之道。“时将敬授”，在三推播植之前，物
或肇牵，察庶物生成之早，其用则大，其仪可考，故曰：
“如土委地者，岂必以载牛为宝。”